text: Ultimàtum de Colau al «banc dolent» perquè cedeixi 562 habitatges buits | NacióDigital
  per Jordi Palmer, Ajuntament de Barcelona, 26 d'octubre de 2015 a les 12:30 |
  Ada Colau, flanquejada per Laia Ortiz i Josep Maria Muntaner | ACN
  L'Ajuntament de Barcelona enviarà aquesta mateixa setmana requeriments a la Societat de Gestió d'Actius Procedents de la Reestructuració Bancària (Sareb), el denominat "banc dolent", perquè aquesta entitat cedeixi els 562 habitatges buits que acumula a la capital catalana, amb la intenció de forçar l'aplicació de la llei en cas de no obtenir una resposta afirmativa a la petició en el termini d'un mes. Aquest és un dels eixos principal de les mesures que vol desplegar el consistori per resoldre en la mesura del possible la situació d'emergència habitacional que viu la ciutat.
  Segons ha explicat l'alcaldessa, Ada Colau, la llei 24/2015 sobre emergència habitacional i pobresa energètica –fruit de la ILP impulsada per la PAH- faculta l'ajuntament a exigir la cessió obligatòria de l'habitatge buit. Per això, després de mantenir contactes amb els principals tenidors d'habitatge buit, l'alcaldessa ha assegurat que s'està avançant "en la negociació amb algunes entitats, però no en totes". La situació pitjor, segons Colau, és la que es dóna amb la Sareb, que controla 562 pisos dels 2.591 que actualment hi ha a la ciutat, fet que ha portat l'equip de govern a advertir que "si la cessió no es fa per les bones, s'aplicarà la llei".
  Segons el registre d'Habitatges Buits de la Generalitat, a Barcelona hi ha 2.591 pisos sense ús, repartits entre les següents entitats bancàries i financeres: Sareb, 562; BBVA, 510; Anticipa, 210; Caixa, 135; Unim, 120; Santander, 111; Bankia, 110; Popular, 90; Hipocat, 80; i Criteria, 70. L'alcaldessa recorda que la llei permet exigir la cessió als tenidors que concentrin més de 100 habitatges buits.
  Destinar els pisos a lloguer social
  En aquest sentit, Colau ha insistit que és intenció de l'ajuntament que "els milers de pisos buits es destinin a lloguer social", i ha criticat durament la Sareb, "el gran tenidor de pisos buits", perquè no "està sent raonable donades les circumstàncies". A tall d'exemple, l'alcaldessa ha explicat que Sareb, com a màxim ofereix "cessió per tres anys, carregant la rehabilitació a l'ajuntament i fent-nos pagar un lloguer de 175 euros mensuals", unes condicions que ha qualificat de "inadmissibles", contraofertant la possibilitat de pagar el lloguer però no la rehabilitació, però amb cessió per cinc anys.
  A més, l'alcaldessa ha recordat que Sareb "ha rebut una fortíssima ajuda de l'administració", i que per tant la seva actitud contrària a facilitar la cessió "sap greu". "El més lògic és que l'ajuntament posi en vigor la llei 24/2015". L'ajuntament enviarà doncs els requeriments, però esperarà un mes a forçar l'aplicació de la llei.
  Barcelona, Societat, Ada Colau, Barcelona, Ajuntament de Barcelona, habitatge, emergència habitacional, Sareb, habitatges buits
  independència en dies
  Per Josep Pardo el 26 d'octubre de 2015 a les 20:49
  Aviat se n'adonarà que la única manera de servir a les necessitats dels ciutadans és amb la independència.